SKRIFTLIG FORESPØRGSEL E-2173/00

af Salvador Garriga Polledo (PPE-DE) til Kommissionen

(7. juli 2000)

Om: Udvikling af forbindelserne mellem universitet og virksomheder i Den Europæiske Union

Universitetet som en del af det offentliges service over for samfundet er en uundværlig faktor for erhvervsudviklingen i ethvert samfund, og de økonomiske forhold kræver derfor en større fleksibilitet i forholdet mellem universiteter og virksomheder og dermed de studerendes praktik og forskningen.

I denne forbindelse er det af afgørende betydning igen at overveje, hvordan der kan tilvejebringes eksterne midler, der så tidligt som muligt bringer den studerende i forbindelse med arbejdsmarkedet, samt at planlægge den stadige fornyelse, som skal bestå i forholdet mellem universitet og virksomhed, for at der ikke skal opstå nogen form for skævheder i dette forhold, der er absolut nødvendigt for at sikre en afbalanceret udvikling i hele den socioøkonomiske kontekst.

Kan Kommissionen oplyse, hvilken politik EU har ført for at opretholde en vedvarende dialog, der sikrer ligevægt mellem universitet og virksomhed, samt hvordan den har ydet støtte til de initiativer, der belyser udviklingen i denne dialog?

Svar afgivet på Kommissionens vegne af Viviane Reding

(17. oktober 2000)

Oprettelsen af tætte forbindelser mellem universiteter og erhvervsliv er af Kommissionen anerkendt som et af de centrale elementer i udviklingen af Fællesskabet. At bringe skoler og virksomheder tættere sammen er et af de generelle mål, der sigter mod at udvikle vidensamfundet, som Kommissionen har fastlagt i sin hvidbog Undervise og lære På vej mod det kognitive samfund(1). Endvidere identificerer Kommissionen i sin meddelelse For et kundskabernes Europa(2) de økonomiske partnere, og især små og mellemstore virksomheder (SMV'er), som en af hovedparterne. Kommissionens meddelelse Udfordringer for erhvervspolitikken i den videnbaserede økonomi(3) har bekræftet behovet for at fremme en iværksætterkultur i vort samfund ved at bringe viden om erhvervslivet og iværksætterkultur ind i vort uddannelsessystem.

Siden 1986 har Fællesskabets programmer på uddannelses- og erhvervsuddannelsesområderne givet studerende en lang række muligheder for at få praktikophold eller erhvervsuddannelse i udlandet. Comett-programmet (1986-1994)(4) har støttet ophold til 28 000 studerende og ca. 1 000 udvekslinger af ansatte mellem universiteter og virksomheder. Erasmus-aktionen under Socrates-programmet(5), der fra 1987 til 2000 har givet omkring 700 000 studerende chance for mobilitet, giver også mulighed for at tilbringe en del af studieperioden i udlandet i form af et praktikophold. Leonardo da Vinci(6) (1995-1999) har støttet 822 projekter med praktik i virksomheder omfattende 40 000 studerende og unge kandidater.

I Rådets afgørelser om iværksættelse af anden fase af Socrates(7) og Leonardo da Vinci(8) understreges det, at ved gennemførelsen af foranstaltningerne under dette program tager Kommissionen og medlemsstaterne som led i en samordnet beskæftigelsesstrategi hensyn til de prioriteringer, der er fastsat i de retningslinjer for beskæftigelsen, som Rådet

har vedtaget. I disse retningslinjer, der er fastlagt inden for rammerne af Luxembourg-processen og til inspiration for de nationale handlingsplaner for beskæftigelsen, behandles uddannelsesaspekter som en måde, hvorpå beskæftigelsesegnethed og iværksætterkultur kan fremmes (især retningslinje 6 og 11).

Samarbejdet mellem institutioner, der arbejder med erhvervsuddannelse, herunder universiteter, og virksomheder fremmes endvidere gennem Europass-uddannelse(9) til fremme af ophold i andre europæiske lande som led i vekseluddannelse, herunder lærlingeuddannelse.

Handlingsplanen til fremme af iværksætterkultur og konkurrenceevne, der blev godkendt af Rådet (industri) i april 1999, indeholder en række foranstaltninger, der skal træffes på EU- og medlemsstatsplan, herunder aktioner for uddannelse i iværksætterkultur. Alle medlemsstater har rapporteret til Kommissionen om, hvordan det går med disse initiativer.

Kommissionen har støttet eller vil støtte adskillige undersøgelser, konferencer og fora om samarbejde mellem universiteter og erhvervsliv, herunder et forum om uddannelse i iværksætterkultur (Nice, Sofia, Antipolis, 19. og 20. oktober 2000) og et erhvervsuddannelsesnetværk i Europa (BENE) mellem uddannelsesorganisationer, der uddanner iværksættere, og som ventes at være fuldt operationelt i 2002.

(1) KOM(95) 590 endelig udg.

(2) KOM(97) 563 endelig udg.

(3) KOM(2000) 256 endelig udg.

(4) Rådets afgørelse 86/365/EØF af 24. juli 1986 om vedtagelse af programmet for samarbejde mellem universiteter og virksomheder om uddannelse på teknologiområdet (Comett); EFT L 222 af 8.8.1986 og Rådets afgørelse 89/27/EØF af 16. december 1988 om vedtagelse af anden fase af programmet om samarbejde mellem universiteter og virksomheder om uddannelse på teknologiområdet (Comett II) (1990-1994), EFT L 13 af 17.1.1989.

(5) Parlamentets og Rådets afgørelse 819/95/EF af 14.3.1995, EFT L 87 af 20.4.1995.

(6) Rådets afgørelse 94/819/EF af 6.12.1994, EFT L 340 af 29.12.1994.

(7) Parlamentets og Rådets afgørelse 253/2000/EF af 24.1.2000, EFT L 28 af 3.2.2000.

(8) Rådets afgørelse 382/1999/EF af 26.4.1999, EFT L 146 af 11.6.1999.

(9) Rådets beslutning 1999/51/EF af 21.12.1998, EFT L 17 af 22.1.1999.